ET Euroopa Liidu Teataja C 69/1

Euroopa merebioloogiliste ressursside keskuse kui Euroopa teadusuuringute infrastruktuuri konsortsiumi (EMBRC-ERIC) põhikiri

(2018/C 69/01)

Sisukord

PREAMBUL 2

1. PEATÜKK. ÜLDSÄTTED 3

Artikkel 1. Mõisted 3

Artikkel 2. Nimi ja asukoht 4

Artikkel 3. Missioon 4

Artikkel 4. Ülesanded ja tegevus 5

2. PEATÜKK. LIIKMED JA VAATLEJAD 5

Artikkel 5. Liikmestaatus 5

Artikkel 6. Liikmete õigused ja kohustused 6

Artikkel 7. Uute liikmete vastuvõtmine 6

Artikkel 8. Liikmestaatusest loobumine ja liikmestaatuse lõpetamine 6

Artikkel 9. Liikmete vastutus 7

Artikkel 10. Vaatlejad 7

3. PEATÜKK. FINANTSSÄTTED 8

Artikkel 11. EMBRC-ERICu vahendid 8

Artikkel 12. Liikmete ja vaatlejate ning valitsustevaheliste organisatsioonide sissemakseid käsitlevad põhimõtted 8

Artikkel 13. Eelarvepõhimõtted, raamatupidamisarvestus ja audit 8

Artikkel 14. Maksud 9

4. PEATÜKK. JUHTIMINE JA HALDAMINE 9

Artikkel 15. Üldkogu 9

Artikkel 16. Tegevdirektor 11

Artikkel 17. Sõlmpunktide komitee 12

Artikkel 18. Sekretariaat 12

Artikkel 19. Allüksused 13

5. PEATÜKK. KOMISJONILE ARUANNETE ESITAMINE 13

Artikkel 20. Komisjonile aruannete esitamine 13

6. PEATÜKK. PÕHIMÕTTED 13

Artikkel 21. Intellektuaalomandi õigused 13

Artikkel 22. Juurdepääsu, andmete ja teabe levitamisega seotud põhimõtted 13

Artikkel 23. Teadusliku hindamise põhimõtted 14

Artikkel 24. Tööhõivepõhimõtted 14

Artikkel 25. Hankepõhimõtted 14

Artikkel 26. Eetikapõhimõtted 15

7. PEATÜKK. MUU 15

Artikkel 27. Kestus 15

Artikkel 28. Tegevuse lõpetamine 15

Artikkel 29. Põhikirja muudatused 15

Artikkel 30. Keel 16

Artikkel 31. Vaidlused 16

1. LISA. EMBRC-ERICu liikmete nimekiri 17

2. LISA. EMBRC-ERICu vaatlejate nimekiri 18

3. LISA. EMBRC-ERICu eelarve ning liikmete ja vaatlejate sissemaksed esimeseks eelarvetsükliks 19

4. LISA. EMBRC-ERICu liikmete ja vaatlejate iga-aastase sissemakse arvutamise põhimõtted 20

5. LISA. Põhikirja artikli 11 lõike 2 kohane vastuvõtva liikme lisamakse 21

PREAMBUL

Belgia Kuningriik

Prantsuse Vabariik

Kreeka Vabariik

Iisraeli Riik

Itaalia Vabariik

Norra Kuningriik

Portugali Vabariik

Hispaania Kuningriik

ning

Suurbritannia ja Põhja-Iirimaa Ühendkuningriik

edaspidi „asutajaliikmed“,

a) TEGUTSEDES selle nimel, et parandada Euroopa ja liikmete positsiooni seoses mere mitmekesiste bioloogiliste ressursside kättesaadavuse ja avastamisega;

b) ARVESTADES, et EMBRC-ERICu eesmärk on saada peamiseks platvormiks, mille kaudu tagatakse Euroopa juhtpositsioon merebioloogia ja sinise biotehnoloogia valdkonnas, koordineerides ja koondades hajusaid riiklikke vahendeid, mis asuvad tuntud merebioloogiaga tegelevates jaamades ja instituutides üle kogu Euroopa, ning luues hajusa, kesksel korraldusel põhineva merebioloogia ja -ökoloogia teadustaristu;

c) JUHINDUDES Euroopa teadustaristu strateegiafoorumi tegevuskavast, kus tõsteti esile EMBRC-d kui Euroopa teadusuuringute hajutatud taristut, mis toetab mereökosüsteemide ja elurikkuse uurimist kogu Euroopa tuntud merebioloogiajaamades ja -instituutides tegutsevate sõlmpunktide ja käitajate organiseeritud tegevuse kaudu, mida koordineerib üksikasjalikult keskne haldusüksus;

d) VÕTTES ARVESSE, et teadusuuringutega seotud probleemide lahendamiseks ja Euroopa juhtpositsiooni edendamiseks merebioloogia ja sinise biotehnoloogia valdkonnas on vajalik liikmetevaheline integreeritud pikaajaline planeerimine;

e) SOOVIDES edendada Euroopas merebioloogiaga seotud põhi- ja rakendusteadusharusid nende potentsiaali täielikuks saavutamiseks hädavajaliku taristu, vahendite ja toetuse pakkumise teel;

f) TEADVUSTADES, et EMBRC-ERIC võimaldab osalevatel riikidel koordineerida ja ühendada mitmekülgseid ja vastastikku üksteist täiendavaid ressursside ja teenuste kogumeid, et aidata kaasa teadusuuringutele ja innovatsioonile Euroopa teadusruumi raames ja tuua kasu Euroopa teadusringkondadele;

g) ARVESTADES, et EMBRCi loomist käsitlev vastastikuse mõistmise memorandum jõustus 10. detsembril 2013;

h) SOODUSTAMAKS uute vahendite ja meetodite väljatöötamist ning juurdepääsu pakkumist merebioloogiliste teadusuuringute jaoks vajalike riiklike süsteemide olulistele osadele, täiendavate nõuannete ja juhiste pakkumist seoses merebioloogiliste ressursside kasutamisega ning merebioloogiliste ressurssidega seotud teadmus- ja tehnosiiret;

i) AIDATES KAASA Euroopa teadusuuringute taristute keskkonna väljakujundamisele, et saavutada nende tõhus, sünergiline ja koordineeritud käitamine ning ressursside jagamine, samuti teaduse tipptaseme tagamiseks riikidevaheliselt ühtlustatud tavade rakendamine, et tuua kasu merebioloogia valdkonna teadusuuringutega tegelevatele ringkondadele, tööstusinnovatsiooni valdkonnale ning ühiskonnale tervikuna;

j) NENTIDES, et EMBRC-ERICu juhtimine ja tegevus võimaldab lahendada EMBRC-ERICuga seotud küsimusi ning sõlmida ametlikke koostöökokkuleppeid sarnaste merebioloogiliste ressursside teadusuuringute valdkonna algatustega;

k) TEADVUSTADES, et EMBRC-ERICu abil saab rakendada suure geograafilise ulatuse ja standarditud metoodikal põhinevaid koordineeritud seirestrateegiaid, mis võivad kaasa aidata merestrateegia raamdirektiivi ja veepoliitika raamdirektiivi pikaajalise rakendamisega seotud eesmärkide saavutamisele;

l) VÕTTES ARVESSE, et merebioloogia ja sinise biotehnoloogia valdkonnas Euroopa liidripositsiooni edendamisega ning meremajanduse kasvu strateegia ja ELi ringmajanduse tegevuskava ühiskondlike eesmärkide saavutamisega seotud teaduslike ja tehnoloogiliste küsimuste lahendamiseks on vajalik liikmete tegevuse integreeritud kavandamine;

m) OODATES, et rohkem riike osaleks ühistegevuses, mis toimub järgmise põhikirja sätete alusel;

ON KOKKU LEPPINUD JÄRGMISES:

1. PEATÜKK

ÜLDSÄTTED

Artikkel 1

Mõisted

Käesolevas põhikirjas kasutatud terminitel ja väljenditel on järgmine tähendus.

„Eelarvetsükkel“ – viieaastane eelarvekava, mille kiidab heaks üldkogu vastavalt põhikirja artikli 15 lõikele 9.

„Sõlmpunktide komitee“ – mittetäidesaatev organ, mis esindab sõlmpunkte, nagu on ette nähtud põhikirja artikliga 17.

„Sissemakse(d)“ – EMBRC-ERICusse tehtavad rahalised ja mitterahalised sissemaksed, mida käsitleva otsuse võtab vastu üldkogu vastavalt põhikirja artikli 15 lõikele 9.

„Tegevdirektor“ – EMBRC-ERICu direktor, nagu on ette nähtud põhikirja artikliga 16.

„Eetikanõukogu“ – EMBRC-ERICu tegevusega (sh mereorganisme või nende osi hõlmavate uuringute järelevalvega) seotud eetikaküsimusi käsitlev nõuandeorgan.

„Üldkogu“ – EMBRC-ERICu liikmete kogu, nagu on ette nähtud põhikirja artikliga 15.

„Peakorter“ – vastuvõtva liikme territooriumil asuv tegevdirektor ja sekretariaat.

„Vastuvõttev liige“ – liige, mille territooriumil asub EMBRC-ERICu põhikirjajärgne asukoht, nagu on ette nähtud põhikirja artikli 2 lõikega 2.

„Vastuvõtva liikme lisamakse“ – vastuvõtvalt liikmelt igal aastal saadav EMBRC-ERICu peakorteri tööga seotud toetus, mis koosneb nii rahalisest kui ka mitterahalisest sissemaksest.

„Kontaktametnik(ud)“ – kontaktametnikud on osa EMBRC-ERICu tööstruktuurist, tagavad sõlmpunktide teenuste tulemusliku toimimise ja osutamise ning toimivad peakorteri ja sõlmpunktide ja/või käitajate vahelise ühenduslülina, nagu on ette nähtud põhikirja artikliga 17.

„Liige (liikmed)“ – EMBRC-ERICu liige (liikmed), nagu on ette nähtud põhikirja artikliga 5.

„Sõlmpunkt(id)“ – EMBRC-ERICu tegevusega seotud teadusasutused, ressursid ja teenused, mis on korraldatud liikme tasandil, mitte tingimata juriidilise isikuna, ning mida käitavad juriidilised isikud, kelle viidatakse kui käitajatele.

„Vaatleja(d)“ – riik, kes ei ole EMBRC-ERICu liige, kuid osaleb EMBRC-ERICu tegevuses ja annab nendesse panuse, nagu on ette nähtud põhikirja artikliga 10.

„Käitajad“ – juriidilised isikud, st ülikoolid ja teadusorganisatsioonid, kes moodustavad sõlmpunktid.

„Tegevuseeskirjad“ – põhikirja rakendamist käsitlevad eeskirjad, mille üle hääletab üldkogu.

„Teaduse ja innovatsiooni nõuandekogu“ – nõuandeorgan, mis tegeleb teadusküsimuste ja strateegilise planeerimise, sealhulgas intellektuaalomandi haldamise ja tehnosiirde küsimustega, nagu on ette nähtud põhikirja artikliga 19.

„Allüksused“ – nõuandvad organid, mis on asutatud üldkogu poolt EMBRC-ERICu nõustamiseks, nagu on ette nähtud põhikirja artikliga 19.

„Sekretariaat“ – EMBRC-ERICu täitevsekretariaat, nagu on ette nähtud põhikirja artikliga 18.

„Teenustaseme kokkulepe (kokkulepped)“ – EMBRC-ERICu ja sõlmpunkte käitavate juriidiliste isikute vahelised kokkulepped, millega reguleeritakse teenuste osutamist ja ressurssidega varustamist teadusuuringute infrastruktuuri kõrgetasemeliste eesmärkide saavutamise toetamiseks.

Mõistete „ühinenud riik“, „teadusuuringute infrastruktuur“ ja „kolmas riik“ puhul kohaldatakse teadusuuringute infrastruktuuri konsortsiumi määruses sätestatud määratlusi.

Artikkel 2

Nimi ja asukoht

1. Teadusuuringute infrastruktuuri nimi on Euroopa merebioloogiliste ressursside keskus – Euroopa teadusuuringute infrastruktuuri konsortsium, edaspidi „EMBRC-ERIC“.

2. EMBRC-ERICu põhikirjajärgne asukoht on Prantsusmaal Pariisis.

Artikkel 3

Missioon

1. EMBRC-ERICu missioon on:

a) edendada uusi teaduslikke avastusi ja nendeni jõuda, samuti süvendada mereorganismide ja -ökosüsteemidega seotud teadmisi;

b) edendada merendusalaste katsemudelite kasutamist peavoolu teadusuuringutes ja suurendada merebioloogiaga seotud teadusharude tähtsust;

c) edendada mere bioloogiliste ressursside säästvat kasutamist;

d) edendada Euroopa sinist biomajandust.

2. EMBRC-ERIC tegutseb mittetulunduslikel alustel. EMBRC-ERIC võib piiratud ulatuses tegeleda majandustegevusega, tingimusel et see on tihedalt seotud tema peamise ülesandega ega ohusta selle täitmist. EMBRC-ERIC peab oma majandustegevuse kulude ja tulude üle eraldi raamatupidamisarvestust. Kõnealuse majandustegevuse tulemusena saadud tulu kasutatakse EMBRC-ERICu eesmärkide saavutamiseks.

3. EMBRC-ERIC edendab õiglast ja võrdset juurdepääsu oma teenustele, vaba juurdepääsu teadusuuringute tulemustele ja andmetele, läbipaistvust, võrdset kohtlemist ja mittediskrimineerimist.

Artikkel 4

Ülesanded ja tegevus

1. EMBRC-ERIC tegutseb eraldiseisvate sõlmpunktide keskselt organiseeritud hajusa võrguna teenustaseme kokkuleppes kindlaks määratud koordineeritud viisil; EMBRC-ERICut juhib tegevdirektor, keda abistavad sekretariaat, sõlmpunktide komitee ja kontaktametnikud. Peakorteri ning sõlmpunktide ja/või käitajate vahelisi suhteid ja nende ressursse reguleeritakse teenustaseme kokkulepetega, mis käsitlevad teenuste osutamist, toodete pakkumist ja tegevust, mille eesmärk on toetada selle teadusuuringute infrastruktuuri kõrgetasemelisi eesmärke.

2. EMBRC-ERIC loob teenuste ja teadusplatvormide, mereökosüsteemide, bioloogiliste ressursside, e-taristu ja metaandmete ulatusliku kogumi jaoks ühtse juurdepääsupunkti.

3. EMBRC-ERICu tegevus ja osutatavad teenused hõlmavad järgmist, kuid ei piirdu sellega:

a) juurdepääs teadusplatvormide, bioloogiliste ressursside, analüüsiteenuste ja andmete kogumile;

b) ühine teadus- ja arendustegevus, mis toimub riiklikke sõlmpunkte hõlmava koordineeritud pikaajalise arendusprogrammi vahendusel;

c) merebioloogiliste materjalide, sh geneetilise materjali, ning merebioloogiliste ressursside kasutamisega seotud nõustamise ja suuniste kättesaadavuse toetamine;

d) bioloogiliste, analüüsi- ja andmeressursside kättesaadavusega seotud kvaliteetsete teenuste integreeritud töövood, mis põhinevad ühise alustehnoloogia ja ühiste alustavade kasutuselevõtul;

e) teaduse ja tööstuse vaheliste sidemete tugevdamine koordineeritud teadmus- ja tehnosiirdeteenuse kaudu;

f) koolitusvõimaluste ja -kursuste pakkumine teadlastele ja tehnilistele töötajatele;

g) koostöö kõnealuse valdkonnaga seotud ja/või seda täiendavate teadustaristutega;

h) Euroopa merepiirkondade asjaomaste sidusrühmade kaasamine nende keskkonnapoliitika ja sinise biomajanduse toetamiseks.

4. Tegevuse elluviimisel lähtutakse põhikirja artiklite 21–26 kohaselt ette nähtud põhimõtetest, mis lisatakse tegevuseeskirjadele ja tehakse kasutajatele kättesaadavaks.

2. PEATÜKK

LIIKMED JA VAATLEJAD

Artikkel 5

Liikmed

1. EMBRC-ERICu liikmeteks võivad saada järgmised üksused:

a) ELi liikmesriigid;

b) assotsieerunud riigid;

c) kolmandad riigid, kes ei ole assotsieerunud riigid;

d) valitsustevahelised organisatsioonid.

2. EMBRC-ERICu liikmeks peab alati olema vähemalt üks ELi liikmesriik ja kaks muud riiki, mis on kas ELi liikmesriigid või assotsieerunud riigid. Liikmesriikidel ja assotsieerunud riikidel, kes on EMBRC-ERICu liikmed, on üldkogus ühiselt häälteenamus.

3. EMBRC-ERICu liikmete hulka kuuluvat ELi liikmesriiki, assotsieerunud riiki või kolmandat riiki võib esindada avaliku sektori üksus, sealhulgas piirkondlik asutus või avalikke teenuseid osutav eraasutus.

4. EMBRC-ERICu liige võib nimetada teda esindava üksuse enda eeskirjade ja korra kohaselt. Liige teatab üldkogule kõigist teda esindava üksusega seotud muudatustest. Tegevdirektor tagab, et EMBRC-ERICu liikmete käsutuses on nimekiri liikmeid esindavatest üksustest ning nende volitustest seoses EMBRC-ERICuga.

5. Liikmed ja neid esindavad üksused on loetletud 1. lisas, mida EMBRC-ERIC regulaarselt ajakohastab.

Artikkel 6

Liikmete õigused ja kohustused

1. Liikmed toetavad oma riigis asuvate sõlmpunktide tegevust asjaomaste taristutega integreerimise lihtsustamise, standardite vastuvõtmise ja vajalike tehniliste uuenduste toetamise kaudu. EMBRC-ERICu ja käitajate vaheline suhe määratletakse teenustaseme kokkulepetes.

2. Olenemata muudest käesolevas põhikirjas sätestatud õigustest või üldkogu otsustest või kohaldatavast õigusest, on liikmetel järgmised õigused:

a) osaleda EMBRC-ERICu juhtimises, eelkõige selle üldkogu koosolekutel, kus neil on hääleõigus;

b) teha ettepanekuid EMBRC-ERICu organite liikmete kohta ja neid valida;

c) loobuda EMBRC-ERICu liikmestaatusest vastavalt põhikirja artikli 8 lõikele 1.

3. Liige teeb põhikirja artiklis 12 sätestatud sissemakse.

4. Igal liikmel on üldkogu otsuste tegemisel üks hääl ja liige annab oma esindajatele täielikud volitused hääletada kõikide küsimuste üle, mis tõstatatakse üldkogu koosolekul.

Artikkel 7

Uute liikmete vastuvõtmine

1. Põhikirja artikli 5 lõikes 1 loetletud üksus, kes soovib saada EMBRC-ERICu liikmeks, esitab tegevdirektorile ingliskeelse kirjaliku taotluse, milles ta kirjeldab oma panust EMBRC-ERIC missiooni elluviimisse ja tegevusse, nagu need on määratletud põhikirja artiklites 3 ja 4. Taotluse vaatab läbi üldkogu. Vastuvõtmise üle otsustab üldkogu vastavalt põhikirja artikli 15 lõikele 9.

2. Tegevdirektor teatab kirjalikult taotlejale tema vastuvõtmisest ja sellega seotud tingimustest või vastuvõtmisest keeldumisest.

Artikkel 8

Liikmestaatusest loobumine ja liikmestaatuse lõpetamine

1. Kõik liikmed kohustuvad järgima viieaastast eelarvetsüklit, nagu see on määratletud põhikirja artiklis 12. Liikmed võivad pärast esimest eelarvetsüklit EMBRC-ERICu liikmestaatusest loobuda, esitades selle kohta 24-kuulise etteteatamisajaga kirjaliku teate üldkogu eesistujale ja tegevdirektorile. Liikmestaatusest loobumise kuupäev ühtib eelarveaasta lõpuga.

2. Liikmestaatuse võib lõpetada, kui liige on tõsiselt rikkunud käesolevast põhikirjast tulenevaid kohustusi ning ei ole sellist rikkumist heastanud 60 päeva jooksul pärast tegevdirektorilt sellekohase kirjaliku teate saamist või kui ta põhjustab või ähvardab põhjustada tõsiseid häireid EMBRC-ERICu töös vastavalt põhikirja artikli 15 lõike 10 kohasele üldkogu otsusele.

3. Liikmestaatuse lõpetamise otsus tehakse pärast seda, kui asjaomasele liikmele on antud võimalus kõnealune otsus vaidlustada ja esitada üldkogule oma vastuväited. Üldkogu kehtestab käesoleva sätte rakendamise üksikasjaliku korra tegevuseeskirjades.

4. Liikmestaatuse lõpetamise otsus saab jõustuda üksnes pärast seda, kui komisjoni on otsusest teavitatud vastavalt põhikirja artiklile 20 ning jõustunud on põhikirja asjaomane muudatus vastavalt põhikirja artiklile 29.

5. Liikmetel, kes liikmestaatusest loobuvad või kelle liikmestaatus lõpetatakse, ei ole õigust tehtud sissemaksete tagastamisele ega hüvitamisele ega õigust EMBRC-ERICu varale.

6. Üldkogu teeb kindlaks, kas liige on liikmestaatuse lõpetamisel kohustatud tasuma võlgnetava summa vastavalt põhikirja artikli 15 lõikele 10.

7. Kui ühe või mitme liikme EMBRC-ERICu liikmestaatusest loobumise või selle lõpetamise tulemusena ei ole ELi liikmesriikidel ja assotsieerunud riikidel üldkogus enam häälteenamust, lõpetatakse EMBRC-ERICu tegevus vastavalt põhikirja artiklile 28, kui liikmed ei võta ühehäälselt vastu otsust ELi liikmesriikide ja/või assotsieerunud riikide häälte prioriseerimise kohta, mille tulemusena jääb neile üldkogus ühiselt häälteenamus.

Artikkel 9

Liikmete vastutus

1. EMBRC-ERIC vastutab oma võlgade eest.

2. Iga liikme vastutus EMBRC-ERICu mis tahes liiki võlgade ja kohustuste eest piirdub tema vastavate sissemaksetega EMBRC-ERICusse.

3. EMBRC-ERIC kindlustab ennast nõuetekohaselt EMBRC-ERICu loomise ja toimimisega seotud riskide eest.

Artikkel 10

Vaatlejad

1. ELi liikmesriik, assotsieerunud riik, kolmas riik või valitsustevaheline organisatsioon, kes on nõus andma panuse EMBRC-ERICu töösse, kuid kellel ei ole veel võimalik liikmeks saada, võib kvalifitseeruda vaatlejaks üheaastaseks ajavahemikuks, mida saab pikendada kuni kaks korda üldkogu otsuse alusel vastavalt põhikirja artikli 15 lõikele 9.

2. Vaatlejatel on õigus ilma hääleõiguseta osaleda üldkogu koosolekutel vastavalt põhikirja artikli 15 lõikele 3 ja üldkogu kehtestatud tingimustele. Vaatlejate õigusi ja kohustusi võib muuta pärast vaatlejatega konsulteerimist. ELi liikmesriigid, assotsieerunud riigid, kolmandad riigid või valitsustevahelised organisatsioonid, kes valmistuvad vaatlejastaatust taotlema, võivad enne nende vaatlejastaatuse heakskiitmist osaleda üldkogu koosolekul, kui üldkogu selleks nõusoleku annab.

3. Vaatlejad maksavad iga-aastast tasu vastavalt põhikirja artikli 12 lõikele 6 ja 4. lisale.

4. Vaatlejat võib esindada avaliku sektori üksus, sealhulgas piirkondlik asutus või avalikke teenuseid osutav eraasutus.

5. Vaatlejad ja neid esindavad üksused on loetletud 2. lisas, mida EMBRC-ERIC regulaarselt ajakohastab.

6. ELi liikmesriigid, assotsieerunud riigid, kolmandad riigid või valitsustevahelised organisatsioonid, kes soovivad vaatlejastaatust taotleda, esitavad tegevdirektorile ingliskeelse kirjaliku taotluse. Vaatlejate vastuvõtmise üle otsustab üldkogu vastavalt põhikirja artikli 15 lõikele 9.

7. Tegevdirektor teatab kirjalikult taotlejale tema vastuvõtmisest ja sellega seotud tingimustest või vaatlejastaatuse andmisest keeldumisest.

8. Vaatlejastaatus lõpeb pärast põhikirja artikli 10 lõikes 1 sätestatud ajavahemikku liikmeks vastuvõtmisel, nagu on ette nähtud põhikirja artikliga 7.

9. Vaatlejastaatuse võib lõpetada, kui vaatleja on tõsiselt rikkunud käesolevast põhikirjast tulenevaid kohustusi ning ei ole sellist rikkumist heastanud 60 päeva jooksul pärast tegevdirektorilt sellekohase kirjaliku teate saamist või kui ta põhjustab või ähvardab põhjustada tõsiseid häireid EMBRC-ERICu töös vastavalt põhikirja artikli 15 lõike 10 kohasele üldkogu otsusele.

10. Vaatlejastaatuse lõpetamise otsus tehakse pärast seda, kui asjaomasele vaatlejale on antud võimalus kõnealune otsus vaidlustada ja esitada üldkogule oma vastuväited. Üldkogu kehtestab käesoleva sätte rakendamise üksikasjaliku korra tegevuseeskirjades.

11. Vaatlejatel, kes vaatlejastaatusest loobuvad või kelle vaatlejastaatuses lõpetatakse, ei ole õigust tehtud sissemaksete tagastamisele ega hüvitamisele ega õigust EMBRC-ERICu varale.

12. Vaatlejastaatust võib pikendada kaks korda kirjaliku taotluse ja selle kohta tehtud otsuse alusel, nagu on ette nähtud põhikirja artikli 10 lõikega 6.

3. PEATÜKK

FINANTSSÄTTED

Artikkel 11

EMBRC-ERICu vahendid

1. EMBRC-ERICu vahendite üle otsustab üldkogu ja need võivad koosneda järgmisest:

a) liikmete ja vaatlejate sissemaksed vastavalt põhikirja artiklile 12;

b) teenustest ja intellektuaalomandi õigustest saadav tulu;

c) toetused ja muud vahendid üldkogu kinnitatud piirides ja tingimustel ning

d) muud sissemaksed, näiteks annetused, mille üldkogu on heaks kiitnud.

2. Vastuvõttev liige tasub vastuvõtva liikme lisamakset, nagu on sätestatud 5. lisas.

Artikkel 12

Liikmete ja vaatlejate sissemakseid käsitlevad põhimõtted

1. Liikmed, vaatlejad ja valitsustevahelised organisatsioonid teevad EMBRC-ERICusse iga-aastaseid sissemakseid.

2. Liikmete, vaatlejate ja valitsustevaheliste organisatsioonide sissemaksete suurus määratakse kindlaks viieaastaseks eelarvetsükliks ja selle kiidab heaks üldkogu vastavalt korrale, mis on sätestatud põhikirja artikli 15 lõike 9 punktides c ja d ning selle 4. lisas.

3. Mitterahalisi sissemakseid võetakse arvesse üksnes siis kui need tehakse EMBRC-ERICusse antava tulemusliku ja mõõdetava panusena, sealhulgas EMBRC-ERICusse lähetatud töötajate kujul, ning kui need kiidab heaks üldkogu. Üldkogu lepib vastavalt põhikirja artikli 15 lõikele 10 kokku, millist arvestussüsteemi kasutatakse, millise korra kohaselt mitterahalisi sissemakseid vastu võetakse ja kuidas nende väärtust hinnatakse.

4. Sissemaksed tehakse vastuvõtva liikme vääringus.

5. Mitterahalise sissemakse väärtust võetakse arvesse sama ajavahemiku vältel tehtud rahaliste sissemaksete arvutamisel, et arvutada i) kõnealusel aastal tehtud sissemaksete kogusumma ning ii) iga liikme sissemaksete osakaal kõigi sissemaksete kogusummas.

6. Vaatlejate suhtes kohaldatakse osalustasu, mis moodustab 50 % liikmete osalustasust ja tasutakse rahalise sissemaksena vastavalt põhimõtetele ja arvutusmeetodile, mis on ette nähtud 4. lisaga. EMBRC-ERIC ei või ühepoolselt vaatleja sissemakse suurust muuta.

Artikkel 13

Eelarvepõhimõtted, raamatupidamine ja audit

1. EMBRC-ERICu eelarveaasta on kalendriaasta.

2. Kõik EMBRC-ERICu tulu- ja kuluartiklid peavad kajastuma igaks eelarveaastaks koostatavates kalkulatsioonides ja need kirjendatakse aastaeelarves.

3. Üldkogu tagab, et EMBRC-ERICu vahendeid kasutatakse usaldusväärse finantshalduse põhimõtete kohaselt.

4. Eelarve koostatakse ja seda täidetakse ning raamatupidamisaruandlus toimub kooskõlas läbipaistvuse põhimõtetega.

5. EMBRC-ERICu raamatupidamisaruandeid kontrollivad igal aastal audiitorid ning raamatupidamisaruannetele lisatakse aruanne, mis käsitleb eelarve haldamist ja finantsjuhtimist eelneval eelarveaastal. Üldkogu vastutab välisaudiitori määramise ja tema ülesannete kestuse heakskiitmise eest ning eelnevat eelarveaastat käsitleva auditeeritud raamatupidamisaruande ning eelarve täitmise ja finantsjuhtimise aruande heakskiitmise eest kuue kuu jooksul pärast iga eelarveaasta lõppu.

6. EMBRC-ERICu suhtes kohaldatakse raamatupidamisarvestuse koostamise, esitamise, auditeerimise ja avaldamise nõudeid, mis on sätestatud kohaldatavas õiguses.

Artikkel 14

Maksud

Käibemaksuvabastusi, mis põhinevad nõukogu direktiivi 2006/112/EÜ (1) artikli 143 lõike 1 punktil g ja artikli 151 lõike 1 punktil b ning on kooskõlas nõukogu rakendusmääruse (EL) nr 282/2011 (2) artiklitega 50 ja 51, kohaldatakse EMBRC-ERICu ja selle liikmete selliste ostude korral, mis on mõeldud eranditult ja ametlikult EMBRC-ERICus kasutamiseks, kui sellised ostud on tehtud üksnes EMBRC-ERICu mittetulundusliku tegevuse jaoks ning on kooskõlas tema tegevusega. Käibemaksuvabastust kohaldatakse üksnes ostude suhtes, mille maksumus ületab 300 euro piiri. Nõukogu direktiivi 2008/118/EÜ (3) artikli 12 alusel antav aktsiisivabastus on lubatud EMBRC-ERICu selliste ostude korral, mis on mõeldud eranditult ja ametlikult EMBRC-ERICus kasutamiseks ja üksnes EMBRC-ERICu mittetulundusliku tegevuse jaoks ning on kooskõlas tema tegevusega; aktsiisimaksuvabastus antakse ostudele, mille väärtus ületab 300 eurot.

4. PEATÜKK

JUHTIMINE JA HALDAMINE

Artikkel 15

Üldkogu

1. Üldkogu on EMBRC-ERICu juhtorgan, mis koosneb liikmete ja vaatlejate esindajatest. Üldkogu võtab vastu otsused kõikide EMBRC-ERICu missiooni täitmiseks vajalike küsimuste kohta.

2. Üldkogu koguneb vähemalt kord aastas ja vastutab EMBRC-ERICu strateegia, juhtimise ja teadusliku arengu üldise järelevalve eest. Üldkogu kutsub kokku üldkogu eesistuja. Üldkogu koosoleku toimumist võib taotleda liikmete enamus.

3. Iga EMBRC-ERICu liige ja vaatleja osaleb üldkogu koosolekutel kuni kahe esindajaga, kellele on eelnevalt antud selleks otstarbeks nõuetekohane volitus kirja teel, mis on adresseeritud üldkogu eesistujale. Iga liige ja vaatleja nimetab kaks esindajat: ühe teadlase ja ühe administraatori, lähtudes tingimustest, mille üle otsustab kõnealune liige või vaatleja. Esindaja määratakse tegevuseeskirjadega ette nähtud ajavahemikuks ning asjaomane liige või vaatleja saab esindajale antud volitused tühistada kirjaga, mis on adresseeritud üldkogu eesistujale.

4. Üldkogu valib liikmete delegatsioonide seast eesistuja ja kaks eesistuja asetäitjat. Eesistuja asetäitja asendab eesistujat tema äraolekul ja huvide konflikti korral. Eesistuja ja eesistuja asetäitjad valitakse ametisse mitte kauemaks kui kaheks aastaks. Tagasivalimine on lubatud üks kord järgmiseks ametiajaks, mis ei ületa kahte aastat.

5. Üldkogu võib asutada allüksusi, mille olemasolu ja vastutusala määratakse kindlaks tegevuseeskirjades.

6. Üldkogu koosolek on otsustusvõimeline, kui koosolekul on esindatud 2/3 liikmetest, st nad osalevad koosolekul isiklikult või telefoni, videokonverentsi või muu praktilise vahendi abil, mis on tegevuseeskirjades ette nähtud.

7. Liikmed võivad olla esindatud ja hääletada volituse alusel, kui selleks on kirjalikult koostatud nõuetekohane volikiri; iga koosolekul osalev liige võib esindada kuni kahte liiget.

8. Üldkogu teeb kõik endast sõltuva, et kõik otsused põhineksid konsensusel. Kui konsensust ei saavutata, võetakse otsused vastu kohalolevate ja esindatud liikmete lihthäälteenamusega, välja arvatud põhikirja artikli 15 lõigetes 9 ja 10 osutatud otsused.

9. Järgmisi küsimusi käsitlevad otsused peavad kohalolevad ja esindatud liikmed vastu võtma ühehäälselt:

a) EMBRC-ERICu tegevuse lõpetamine;

b) teadusuuringute infrastruktuuri konsortsiumi määruse artiklite 9 ja 11 kohased liikmete, vaatlejate ja valitsustevaheliste organisatsioonide vastuvõtmise, vastuvõtmisest keeldumise ja liikmestaatuse lõpetamise ettepanekud vastavalt põhikirja artikli 12 lõigetele 1 ja 2. 1. ja 2. lisas esitatud liikmete ja vaatlejate loetelu ajakohastab tegevdirektor;

c) valitsustevaheliste organisatsioonide vastuvõtmise, vastuvõtmisest keeldumise ja liikmestaatuse lõpetamise ettepanekud, mille kohta võetakse otsused vastu juhtumipõhiselt vastavalt põhikirja artikli 12 lõigetele 1 ja 2;

d) liikmete ja vaatlejate ning valitsustevaheliste organisatsioonide sissemaksete eelarvetsükkel. Kui eelarvetsüklit ja sissemakseid käsitlevat otsust ei õnnestu vastu võtta kahe järjestikuse hääletusega, mis toimuvad eri koosolekutel, siis võetakse otsus vastu 3/4 häälteenamusega kolmandal hääletusel, mis toimub järgmisel koosolekul;

e) EMBRC-ERICu üldstrateegia vastuvõtmine;

f) põhikirja muudatuste ettepanekud.

10. Järgmiste küsimuste kohta võetakse otsused vastu 2/3 kohalviibivate või esindatud liikmete häälteenamusega:

a) üldkogu eesistuja ja eesistuja asetäitjate valimine;

b) tegevdirektori ametissenimetamine ja tema volituste lõpetamine;

c) teadusprogrammi korrapärase läbivaatamise tulemuste vastuvõtmine vastavalt põhikirja artiklile 23;

d) raamatupidamise aastaaruande vastuvõtmine vastavalt põhikirja artiklile 13;

e) arvestussüsteemi, aastaeelarve ja keskpika perioodi finantsperspektiivi vastuvõtmine;

f) EMBRC-ERICu finantshalduspõhimõtete, sh mitterahaliste sissemaksete arvestamise, vastuvõtmise ja hindamise põhimõtete vastuvõtmine vastavalt põhikirja artiklitele 13 ja 14;

g) tegevuseeskirjade vastuvõtmine;

h) põhimõtete, sh andmete ja teabe levitamisega seotud põhimõtete vastuvõtmine vastavalt põhikirja artiklitele 21, 22, 23, 24, 25 ja 26;

i) EMBRC-ERICu nimel projektides osalemist ja algatuste toetamist käsitlevate otsuste vastuvõtmine;

j) intellektuaalomandit käsitlevad põhimõtted vastavalt põhikirja artiklile 21;

k) põhikirja artikli 8 lõikes 2 osutatud tõsise häire määratlust käsitleva otsuse vastuvõtmine;

l) põhikirja artiklis 19 osutatud allüksuste pädevuse ja liikmete määramise põhimõtteid käsitlevate otsuste vastuvõtmine.

Artikkel 16

Tegevdirektor

1. Tegevdirektor on EMBRC-ERICu tegevjuht ja seadusjärgne esindaja.

2. Tegevdirektori nimetab ametisse ja talle annab volitused üldkoosolek. Ametisse nimetamise tingimused on üksikasjalikult sätestatud tegevuseeskirjades.

3. Tegevdirektori ülesanded hõlmavad järgmist:

a) EMBRC-ERICu esindamine;

b) strateegilisi, tehnilisi, teaduslikke, õiguslikke, eelarvega seotud ja haldusalaseid otsuseid käsitlevate ettepanekute esitamine üldkogule;

c) vastutamine EMBRC-ERICu juhtimise ja haldamise eest;

d) vastutamine üldkogu poolt vastu võetavate otsuste ja kavade ettevalmistamise ja rakendamise eest;

e) vastutamine EMBRC-ERICu igapäevase haldamise ja juhtimise eest, sh sekretariaadi juhtimise ja selle töötajate nimetamise eest;

f) vastutamine projektide ja algatuste portfelli koordineerimise eest;

g) vastutamine selle eest, et sõlmpunktide komitee, sõlmpunktid ja/või käitajad tegutsevad vastavalt oma pädevusele, mis on ette nähtud teenustaseme kokkulepete, tegevuseeskirjade ja põhikirja artikliga 17;

h) üldkogu koosoleku päevakorrapunkte käsitlevate ettepanekute tegemine;

i) iga-aastase tegevusaruande koostamine ja esitamine üldkogule heakskiidu saamiseks, nagu on ette nähtud põhikirja artiklites 13 ja 20;

j) EMBRC-ERICu teaduse ja innovatsiooni nõuandekogu koosolekute toimumist käsitlevate ettepanekute tegemine ja nende korraldamine teadusprogrammi hindamiseks vastavalt põhikirja artiklile 23;

k) EMBRC-ERICu eetikanõukogu koosolekute toimumist käsitlevate ettepanekute tegemine ja nende korraldamine seoses eetikapõhimõtetega vastavalt põhikirja artiklile 26;

l) muude teadustaristutega tehtavat koostööd käsitleva EMBRC-ERICu strateegia organiseerimine ja arendamine;

m) uute liikme- või vaatlejakandidaatide hindamine ja intervjueerimine seoses nende EMBRC-ERICusse vastuvõtmise ettepaneku tegemisega;

n) sõlmpunktide komitee juhtimine ja sõlmpunktide komitee esindajatele ülesannete delegeerimine, et tagada EMBRC-ERICu otsuste rakendamine kõigis EMBRCi sõlmpunktides;

o) üldkogu kindlaksmääratud strateegia ja arengueesmärkide järgimine, projektide rakendamine ja nende elluviimine kooskõlas EMBRC-ERICu missiooniga.

4. Eelkõige esitab tegevdirektor üldkogule iga eelarveaasta esimeses kvartalis eelmise eelarveaasta raamatupidamisaruande, mida on auditeeritud vastavalt põhikirja artiklile 13. Aruandes kajastatavad üksikasjad sätestatakse tegevuseeskirjades.

5. Vastavalt tegevuseeskirjadele esitab tegevdirektor üldkogule novembri lõpuks järgmise:

a) aruande kõnealusel aastal tehtud töö kohta;

b) järgmise aasta tööprogrammi kavandi;

c) järgmise eelarveaasta prognoositud eelarve.

6. Tegevdirektoril on igal ajal õigus luua töörühmi, mis toetavad tegevdirektori tegevust vastavalt tegevuseeskirjadele.

Artikkel 17

Sõlmpunktide komitee

1. Sõlmpunktide komitee koosneb iga sõlmpunkti ühest esindajast, kelle määrab sõlmpunkti käitaja.

2. Sõlmpunktide komitee eesistuja on tegevdirektor, keda toetab liikmete hulgast lihthäälteenamusega valitav eesistuja asetäitja.

3. Tegevdirektor delegeerib sõlmpunktide komiteele ülesande tagada EMBRC-ERICu otsuste rakendamine kõigis EMBRCi sõlmpunktides. Selleks tagab sõlmpunktide komitee taristuteenuste järjepidevuse ja stabiilsuse, hoolitseb sõlmpunktide töö koordineerimise, seal rakendatavate menetluste ning kasutatavate vahendite ja tavade eest ning esitab ettepanekuid sõlmpunktides osutatavate teenuste kvaliteedi ja tõhususe parandamise kohta.

4. Sõlmpunktide komitee tegutseb vastavalt tegevuseeskirjades sätestatud pädevusele.

5. Sõlmpunktide komitee täidab tegevdirektorit toetavat rolli ja komiteel puudub otsustusõigus.

6. Kontaktametnikud tegutsevad sõlmpunktide direktorite vastutusalas; nende ülesandeid kirjeldatakse üksikasjalikult tegevuseeskirjades ja nende teenused põhinevad teenustaseme kokkulepetel.

Artikkel 18

Sekretariaat

1. Sekretariaat, mille tegevuse eest vastutab tegevdirektor, täidab EMBRC-ERICu üldise juhtimise ja haldamisega seotud ülesandeid, osutades sealhulgas järgmisi tugiteenuseid:

a) tegevdirektori abistamine EMBRC-ERICu tööprogrammi elluviimisel;

b) toimimine sidusrühmadega teabe vahetamise ja sõlmpunktide koordineerimise keskpunktina;

c) mitut sõlmpunkti hõlmava tegevuse, sealhulgas ühise arendustöö ja personalivahetuse koordineerimine;

d) kõigi juhtimis- ja halduskoosolekute korraldamine;

e) kasutajatele juurdepääsu pakkuva portaali haldamine ja juhtimine;

f) EMBRC-ERICu tegevuse, sealhulgas e-taristu juhtimine;

g) EMBRC-ERICuga seotud tutvustus-, teabevahetus- ja turustustöö.

2. Sekretariaat annab oma tegevusest aru tegevdirektorile.

3. Sekretariaadi tegevus ja töömeetodid on üksikasjalikult sätestatud tegevuseeskirjades.

Artikkel 19

Allüksused

1. EMBRC-ERICu allüksuste hulka kuuluvad teaduse ja innovatsiooni nõuandekogu, eetikanõukogu ja muud allüksused, mille võib asutada üldkogu.

2. Allüksuste koosseisu ja pädevusega seotud otsused võtab üldkogu vastu põhikirja artikli 15 lõike 10 kohaselt ja need sätestatakse täpsemalt tegevuseeskirjades.

3. Iga allüksus tuleb kokku vähemalt korra aastas. Üldkogu võib paluda allüksuse juhil kutsuda kokku koosolekuid, et allüksus saaks kaaluda lahendamist vajavaid küsimusi ja teha nende lahendamisega seotud ettepanekuid.

5. PEATÜKK

KOMISJONILE ARUANNETE ESITAMINE

Artikkel 20

Aruandmine komisjonile

1. EMBRC-ERIC koostab iga-aastase tegevusaruande eelkõige oma teadus-, korraldus- ja finantstegevuse kohta. Üldkogu peab selle aruande heaks kiitma ning edastama komisjonile ja asjaomastele ametiasutustele kuue kuu jooksul pärast vastava eelarveaasta lõppu. See aruanne tehakse üldsusele kättesaadavaks.

2. EMBRC-ERIC teavitab komisjoni kõikidest asjaoludest, mis võivad tõsiselt ohustada EMBRC-ERICu olemasolu või raskendada oluliselt EMBRC-ERICu ülesannete täitmist või piirata tema suutlikkust täita Euroopa teadusuuringute infrastruktuuri konsortsiumi määruses sätestatud nõudeid.

6. PEATÜKK

PÕHIMÕTTED

Artikkel 21

Intellektuaalomandi õigused

1. Tegevdirektor koostab pärast teaduse ja innovatsiooni nõuandekoguga konsulteerimist EMBRC-ERICu intellektuaalomandi õigusi käsitlevad põhimõtted, mis on seotud intellektuaalomandi õiguste kindlakstegemise, andmise, kaitsmise, haldamise ja säilitamisega ning kõnealustest intellektuaalomandi õigustest tulenevate tehnosiirdetoimingutega, ning esitab selle üldkogule heakskiidu saamiseks.

2. EMBRC-ERICu intellektuaalomandi õigusi käsitlevate põhimõtetega reguleeritakse omandi- ja kasutusõigust EMBRC-ERICu sees ja suhetes kolmandate isikute ja lepinguliste partneritega, et tagada õiguste nõuetekohane ja õiglane kasutamine ning EMBRC-ERICus osalejate intellektuaalse panuse ja omandi hüvitamine õiglase mudeli alusel.

3. Ühtki käesoleva põhikirja sätet ei tuleks käsitada nii, et see mõjutab käitajate intellektuaalomandi õigusi ja intellektuaalomandit käsitlevaid põhimõtteid, mis on kindlaks määratud liikmete asjaomaste õigus- ja haldusnormide ja nende osalusel sõlmitud rahvusvaheliste kokkulepete kohaselt.

4. Intellektuaalomandi õigused, mille on loonud, omandanud või välja arendanud EMBRC-ERICu töötajad või mis tekivad nendest tulenevalt, kuuluvad EMBRC-ERICule.

5. Üldkogu võtab EMBRC-ERICu intellektuaalomandi õigusi käsitlevad põhimõtted vastu põhikirja artikli 15 lõike 10 kohaselt ja need lisatakse tegevuseeskirjadele.

Artikkel 22

Juurdepääsupõhimõtted, andmetega seotud põhimõtted ja teabe levitamine

1. Tegevdirektor esitab üldkogule heakskiidu saamiseks EMBRC-ERICu juurdepääsu, andmete ja teabe levitamisega seotud põhimõtted, millest lähtudes EMBRC-ERIC pakub juurdepääsu teenuste ja teadusplatvormide, mereökosüsteemide, bioloogiliste ressursside ja e-taristu portfellile.

2. Juurdepääsu EMBRC-ERICule võimaldatakse igat liiki kasutajatele, sealhulgas kasutajatele kõikidest Euroopa riikidest ja mujalt, kuid juurdepääsu ei pakuta tingimata tasuta. Juurdepääsutaotluste suhtes kohaldatakse ühtlustatud menetlust, mis hõlmab kõlblikkuse ja teostatavuse kontrolli. Täiendavad üksikasjad kasutajate juurdepääsu kohta on esitatud EMBRC-ERICu tehnilises ja teaduslikus kirjelduses.

3. Juurdepääsu järelevalveks ja kasutajate rahulolu mõõtmiseks kasutatakse tagasisidemehhanismi tagamaks kvaliteeti juurdepääsu ja teenuste pideva täiustamise eesmärgil.

4. EMBRC-ERIC edendab e-taristu koostalitlusvõimet ja standardimist, et tulla toime eriliigiliste saadud andmete suure kogusega, ning töötab välja või võtab kasutusele üldsuse heakskiidu saanud andmekäitlusprotokollid ja -vahendid ning andmekäitlusega seotud oskusteabe.

5. EMBRC-ERIC edendab andmetega seoses avaliku allika ja vaba juurdepääsu põhimõtteid ning soodustab teadmussiiret ja andmete ning teabe levikut, tehes koostööd muude keskkonna- ja bioloogiliste andmete ning bioinformaatika seisukohast asjaomaste käimasolevate Euroopa algatustega nagu ELIXIR ja Lifewatch ERIC ning selliste tunnustatud andmehoidlatega nagu EurOBIS, Emodnet, PANGAEA, GEOSS ja COPERNICUS.

6. Üldkogu võtab EMBRC-ERICu juurdepääsu, andmete ja teabe levitamisega seotud põhimõtted vastu põhikirja artikli 15 lõike 10 kohaselt ja need lisatakse tegevuseeskirjadele.

Artikkel 23

Teadusliku hindamise põhimõtted

1. EMBRC-ERICu tegevuse, teenuste ja platvormide teaduslik läbivaatamine toimub iga kolme aasta tagant tegevdirektori juhtimisel ja selle tulemused esitatakse üldkogule.

2. Üldkogu võtab EMBRC-ERICu teadusliku hindamise põhimõtted vastu põhikirja artikli 15 lõike 10 kohaselt ja need lisatakse tegevuseeskirjadele.

Artikkel 24

Tööhõivepõhimõtted

1. EMBRC-ERIC tagab tööandjana kõigile võrdsed võimalused. EMBRC-ERICu töötajate valimine on läbipaistev, mittediskrimineeriv ning austab võrdseid võimalusi.

2. Töölepingud on kooskõlas õigusnormidega, mida kohaldatakse riikides, kus töötajad täidavad oma ülesandeid.

3. EMBRC-ERIC kuulutab vabad töökohad välja ja määrab asjakohase ajavahemiku taotluste saatmiseks.

4. EMBRC-ERIC ei paku ühelegi taotlejale ühtegi ametikohta enne kõnealuse ajavahemiku lõppu.

5. Üldkogu võtab tööhõivepõhimõtted vastu ja need lisatakse tegevuseeskirjadele ning avaldatakse EMBRC-ERICu veebisaidil.

6. Tööhõivepõhimõtted on reguleeritud vastuvõtva liikme õigusaktidega.

Artikkel 25

Hankepõhimõtted

1. Tegevdirektor koostab põhikirja artikli 15 lõike 10 kohaselt üksikasjalikud hankemenetlusi ja -kriteeriume käsitlevad eeskirjad ja esitab need üldkogule heakskiidu saamiseks.

2. EMBRC-ERICu hankepõhimõtetes kohaldatakse läbipaistvuse, proportsionaalsuse, vastastikuse tunnustamise, võrdse kohtlemise, konkurentsi ja mittediskrimineerimise põhimõtteid.

3. EMBRC-ERICu hankepõhimõtete kohaselt avaldab EMBRC-ERIC oma veebisaidil vastavalt liidu õigusaktidele teabe menetluste kohta, mis on seotud kaupu ja teenuseid käsitlevate pakkumustega, hangetega ja pakkumuste avaldamisega.

4. Üldkogu võtab EMBRC-ERICu hankepõhimõtted vastu põhikirja artikli 15 lõike 10 kohaselt ja need lisatakse tegevuseeskirjadele.

Artikkel 26

Eetikapõhimõtted

1. EMBRC-ERIC võtab vastu eetikapõhimõtted ja järgib neid oma tegevuse käigus.

2. EMBRC-ERICu eesmärk on parandada kasutajate suutlikkust kasutada ja omandada merebioloogilisi materjale ja geneetilist materjali, mis on kogutud liidu riikide suveräänsel territooriumil või väljaspool liidu territooriumi kooskõlas rahvusvaheliste, Euroopa ja riiklike õigusraamistikega, mis käsitlevad juurdepääsu, tulujaotust ja loomkatsete eetilist teostamist, ning vastavalt EMBRC-ERICu intellektuaalomandi õigusi käsitlevatele põhimõtetele. EMBRC-ERIC toetab kasutajaid ja sõlmpunkte mitmesuguste õiguslikult siduvate raamistikega kooskõla ja EMBRC-ERICu intellektuaalomandi õigusi käsitlevate põhimõtete järgimisel.

3. Üldkogu võtab EMBRC-ERICu eetikapõhimõtted vastu põhikirja artikli 15 lõike 10 kohaselt ja need lisatakse tegevuseeskirjadele.

7. PEATÜKK

MUU

Artikkel 27

Kestus

1. EMBRC-ERIC asutatakse esialgu ajavahemikuks, mis lõppeb 31. detsembril 2040.

2. Ilma, et see piiraks põhikirja artikli 8 kohaldamist, jätkab EMBRC-ERIC tegevust esialgsele ajavahemikule järgnevate viieaastaste perioodide kaupa, kui üldkogu teeb sellekohase otsuse vastavalt põhikirja artikli 15 lõikele 9.

Artikkel 28

Tegevuse lõpetamine

1. EMBRC-ERICu tegevus lõpetatakse üldkogu poolt vastavalt põhikirja artikli 15 lõikele 9 tehtud otsusega.

2. Tegevdirektor teavitab komisjoni kirjalikult 10 päeva jooksul:

a) üldkogu otsusest tegevus lõpetada ning

b) tegevuse lõpetamise menetluse lõpuleviimisest.

3. Ilma et see piiraks põhikirja artikli 9 kohaldamist, jaotatakse pärast EMBRC-ERICu vara likvideerimist ja võlgade tasumist üle jäänud vara ja kohustused liikmete vahel proportsionaalselt nende sissemakse kogusummaga EMBRC-ERICu likvideerimise ajal.

4. EMBRC-ERIC lakkab eksisteerimast päeval, mil komisjon avaldab sellekohase teate Euroopa Liidu Teatajas.

Artikkel 29

Põhikirja muutmine

1. Üldkogu poolt vastu võetud ettepanekud põhikirja muutmiseks esitatakse komisjonile vastavalt teadusuuringute infrastruktuuri konsortsiumi määruse artiklile 11.

2. Põhikirja ajakohastab tegevdirektor. Põhikiri on kättesaadav EMBRC-ERICu veebisaidil ja põhikirjajärgses asukohas.

Artikkel 30

Keel

EMBRC-ERICu töökeel on inglise keel, mida kasutatakse alati ametlikus asjaajamises ja ametlikus organisatsioonisiseses teabevahetuses, samuti igapäevases kirjavahetuses, kui see on võimalik ja otstarbekas. Vastuvõtva liikme riigikeelt võib kasutada riigi valitsusasutuste ja EMBRC-ERICu vahelises suhtluses.

Artikkel 31

Vaidlused

1. Liikmed ja vaatlejad teevad kõik endast oleneva selleks, et lahendada rahumeelsel viisil vaidlused, mis võivad tekkida seoses käesoleva põhikirja tõlgendamise või kohaldamisega.

2. Kõiki EMBRC-ERICut käsitlevaid vaidlusi liikmete ja vaatlejate vahel, liikmete, vaatlejate ja EMBRC-ERICu vahel ning kõiki selliseid vaidlusi, kus EL on osaline, on pädev lahendama Euroopa Liidu Kohus.

3. EMBRC-ERICu ja kolmandate isikute vaheliste vaidluste suhtes kohaldatakse kohtualluvust käsitlevaid ELi õigusakte. Juhtudel, mis ei ole hõlmatud Euroopa Liidu õigusega, määrab vastuvõtva liikme õigus pädeva jurisdiktsiooni vaidluste lahendamiseks.

(1) Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).

(2) Nõukogu 15. märtsi 2011. aasta rakendusmäärus (EL) nr 282/2011, millega sätestatakse ühist käibemaksusüsteemi käsitleva direktiivi 2006/112/EÜ rakendusmeetmed (ELT L 77, 23.3.2011, lk 1).

(3) Nõukogu 16. detsembri 2008. aasta direktiiv 2008/118/EÜ, mis käsitleb aktsiisi üldist korda ja millega tunnistatakse kehtetuks direktiiv 92/12/EMÜ (ELT L 9, 14.1.2009, lk 12).

1. LISA EMBRC-ERICu liikmete loetelu Riik (või valitsustevaheline või rahvusvaheline organisatsioon) Esindaja Sõlmpunkti esindav üksus Belgia Service Public de programmation Politique scientifique (BELSPO); Departement Economie, Wetenschap en innovatie (EWI); Service public de Wallonie- Direction générale opérationnelle de l’Economie, de l’Emploi & de la Recherche (DG06) Prantsusmaa Pariisi VI ülikool Kreeka Kreeka mereuuringute keskus (HCMR) Iisrael Teadus- ja tehnoloogiaministeerium Itaalia Stazione Zoologica Anton Dohrn Norra Norra Teadusuuringute Nõukogu Portugal Centro de Ciências do Mar (CCMAR) University of Algarve Hispaania Ühendkuningriik Marine Scotland (Šotimaa merendusamet)

2. LISA EMBRC-ERICu vaatlejate loetelu Riik (või valitsustevaheline või rahvusvaheline organisatsioon) Esindaja Sõlmpunkti esindav üksus N.N.

3. LISA EMBRC-ERICu eelarve ning liikmete ja vaatlejate sissemaksed (1) esimeseks eelarvetsükliks (eurodes) 2018 2019 2020 2021 2022 Kokku Prantsusmaa (2) 649 128 649 128 649 128 649 128 649 128 3 245 640 Ühendkuningriik 92 136 92 136 92 136 92 136 92 136 460 680 Itaalia 78 787 78 787 78 787 78 787 78 787 393 935 Hispaania 68 275 68 275 68 275 68 275 68 275 341 375 Iisrael 59 868 59 868 59 868 59 868 59 868 299 340 Belgia 64 398 64 398 64 398 64 398 64 398 321 990 Norra 80 610 80 610 80 610 80 610 80 610 403 050 Kreeka 52 523 52 523 52 523 52 523 52 523 262 615 Portugal 52 592 52 592 52 592 52 592 52 592 262 960 Kokku 1 198 317 1 198 317 1 198 317 1 198 317 1 198 317 5 991 585 (1) Vaatlejate sissemakse moodustab 50 % liikmete sissemaksest. (2) Sealhulgas vastuvõtva liikme lisamakse.

4. LISA EMBRC-ERICu liikmete ja vaatlejate iga-aastase sissemakse arvutamise põhimõtted (1) EMBRC-ERICu aastaeelarve kaetakse EMBRC-ERICu liikmete sissemaksetest. Liikmete iga-aastased sissemaksed arvutatakse välja kombineeritud mudeli põhjal, mis põhineb kindlasummalisel sissemaksel, SKP-l ja SKP-l elaniku kohta. Kasutatakse järgmist valemit: kus α: kindlasummaline määr (60 %) β: SKP-l põhinev määr (20 %) ϒ: määr, mis põhineb SKP-l elaniku kohta (20 %) N: EMBRC-ERICu liikmete arv T: Kogueelarve miinus vastuvõtva liikme rahaline lisamakse ELi riikide ja Norra puhul pärinevad SKP andmed Eurostati 2014. aasta andmetest ELi riikide ja Norra SKP elaniku kohta arvutatakse välja Eurostati iga-aastaste SKP andmete ja Eurostati rahvastikuandmete põhjal. Iisraeli puhul pärinevad SKP andmed Maailmapanga 2014. aasta andmetest Iisraeli SKP elaniku kohta arvutatakse välja Maailmapanga iga-aastaste SKP andmete ja Maailmapanga rahvastikuandmete põhjal. Iisraeli SKP andmete puhul on USA dollarid eurodeks ümber arvutatud lähtuvalt Euroopa Keskpanga 31. detsembri 2014. aasta vahetuskursist. (1) Vaatlejate sissemakse moodustab 50 % liikmete sissemaksest.